*Sporočilo za javnost*

***Rdeči križ Slovenije je prisoten v vsaki vasi***

Ljubljana, 11. februar 2015 **- Rdeči križ Slovenije (RKS) kot del Mednarodne federacije Rdečega križa in Rdečega polmeseca (IFRC) z močjo humanosti pomaga izboljševati življenja ranljivih ljudi.**  **Tako je lani ob poplavah na Balkanu pomagal prebivalcem BiH, Srbije in Hrvaške, trenutno pa Rdeči križ Slovenije zbira prostovoljne finančne prispevke za pomoč prizadetim družinam in posameznikom, ki so utrpeli posledice poplav v Makedoniji, v obdobju januar/februar 2015**.

Rdeči križ Slovenije te dni gosti gospo **Mette Petersen**, področno vodjo IFRC za države centralne Evrope, Kavkaza in Balkana. Med svojim prvim obiskom v Sloveniji se bo ga. Petersen pogovarjala z vodstvom RKS, predsedniki ter sekretarji območnih združenj in vodstvom Mladinskega zdravilišča in letovišča RKS Debeli Rtič o raznovrstnih nalogah in programih pomoči, ki jih poleg javnih pooblastil opravlja RKS, in o podpori mednarodne organizacije. Med obiskom v Sloveniji se bo srečala tudi s predsednikom Državnega zbora RS, dr. Milanom Brglezom in državno sekretarko na MDDSZE, go. Martino Vuk. Na današnji novinarski konferenci je ga. Petersen poudarila, da je v vsaki slovenski vasi predstavnik Rdečega križa in da je Rdeči križ nekaj posebnega v svetu prav zaradi široke mreže in tudi delovanja na osnovi temeljnih načel Gibanja, to je pomagati ljudem, ki potrebujejo pomoč. Dodala je še, da je Mednarodna federacija društev Rdečega križa in Rdečega polmeseca (IFRC) pred letom dni pripravila poročilo z naslovom Misli drugače, v katerem ugotavlja, kakšne izzive organizaciji odpira ekonomska kriza. Revščina vse bolj prisotna tudi v Evropi.

**Renata Brunskole**, generalna sekretarka Rdečega križa Slovenije, je poudarila, da Rdeči križ Slovenije organizira brezplačna letovanja za otroke in starejše na MZL Debeli rtič in MPD Frankopan Punat, ljudem pomaga z razdeljevanjem prehranskih paketov, oblačil, posameznih finančnih pomoči ter ukrepa ob naravnih in drugih nesrečah ter tako soustvarja boljše socialne pogoje in dodala: »Za to skrbi tudi preko izvajanja vseh javnih pooblastil, krvodajalstva, izvajanja tečajev in izpitov prve pomoči, načrtovanja in ukrepanja v naravnih nesrečah ter iskanju pogrešanih. V naših vrstah deluje preko 14.000 prostovoljcev in kar 100.000 krvodajalcev. V Sloveniji **je pomoči RKS deležno že skoraj 160.000 posameznikov**, število še kar narašča. Ob nedavnih poplavah na Balkanu je Rdeči križ Slovenije pomagal tudi prebivalcem BiH, Srbije in Hrvaške, trenutno pa Rdeči križ Slovenije zbira prostovoljne finančne prispevke za pomoč prizadetim družinam in posameznikom, ki so utrpeli posledice poplav v Makedoniji, v obdobju januar/februar 2015.«

Vsi posamezniki in pravne osebe lahko prostovoljne prispevke za akcijo "Poplave Makedonija", nakažejo na:

**Rdeči križ Slovenije, Mirje 19, 1000 Ljubljana**

**TRR: SI56 0310 0111 1122 296**

**Sklic: 00 937064**

**SWIFT/BIC banke: SKBASI2X**

**Koda namena: CHAR**

Zbrana sredstva bo Rdeči križ Slovenije nakazal Rdečemu križu Makedonije za izvajanje programov pomoči.

**Generalna sekretarka je dodala, da so se po močnih padavinah konec januarja in prve dni februarja letos v Makedoniji razlile nekatere reke, med njimi Vardar in tudi jez Kalimanci**. V poplavah so bili **v več regijah države** poškodovani **domovi prebivalcev in infrastruktura,** veliko škode je tudi v **kmetijstvu.**

Makedonski Rdeči križ je v tesnem sodelovanju z območnimi združenji na prizadeta območja nemudoma poslal ekipe za oceno humanitarnih potreb prizadetega prebivalstva.

Zbrani podatki kažejo, da so najbolj prizadete občine: **Kumanovo, Štip, Strumica, Kočani, Prilep** (Krivogashtani) in **Bitola**. Poplavljena področja so zelo rodovitna področja Makedonije in žal je voda odnesla pridelek, kar bo imelo dolgotrajne posledice na gospodarstvo in predvsem na socialno ogrožene prebivalce iz prizadetih področij. Rdeči križ Makedonije stalno spremlja razmere in je v nenehni komunikaciji in usklajevanju pomoči z vladnimi institucijami na nacionalni in lokalni ravni.

RK Makedonije je, v sodelovanju z vladnimi institucijami tako na nacionalni kot na lokalni ravni, pričel **z distribucijo humanitarne pomoči najbolj prizadetim družinam na poplavljenih območjih.**

Aktivnosti RK Makedonije za pomoč ogroženim prebivalcem:

* **delitev prehrambnih paketov (300 paketov), 1.229 paketov s higienskimi pripomočki, več kot 1.000 odej, 145 ton vode, 80 jogijev in 156 l dezinfekcijskih sredstev**
* do danes prejelo pomoč več **kot 612 družin** na poplavljenih področjih (Strumica, Kočani, Bitola, Prilep, Kumanovo, Kešinovo – Obleševo)
* odprtje telefonskih linij za zbiranje denarnih sredstev mobilnih operaterjev (v manj kot **24 urah je bilo zbranih 619.000 denars = 10.000 EUR)**
* **poziv privatnemu sektorju tako doma kot v tujini (diaspora), da pomagajo v skladu z zmožnostmi.**

Pomoč so ponudili tudi **RK BiH, Črne gore, Srbije in pa Slovenije.**

Renata Brunskole je še dodala, da ob današnjem mednarodnem dnevu enotne evropske številke za klic v sili 112, ki jo je Slovenija kot druga država v Evropi uvedla že leta 1997, RKS s predstavništvom evropske komisije v Sloveniji izvaja brezplačne delavnice, kjer predstavlja postopke oživljanja. Ukrepanje, načrtovanje in pripravljenost ob naravnih nesrečah v okviru javnih pooblastil, ter iskanje pogrešanih so pomembne prioritete RKS. Skupaj z Upravo Republike Slovenije za zaščito in reševanje si RKS še naprej prizadeva ustanoviti čim več ekip prve pomoči.

Slovenija bo prihodnje leto gostila evropsko konvencijo prve pomoči (FACE) in RKS se že pripravlja na izvedbo tega mednarodnega srečanja, ki se ga vsako leto udeležujejo ekipe iz več kot tridesetih držav.

**Rdeči križ Slovenije**

Mirjana Jarc

Strokovna sodelavka za odnose z javnostmi in zbiranje sredstev